REGOLAMENT TAL-KUMMISSJONI (KE) Nru 377/2008
tal-25 ta’ April 2008
li jimplimenta r-Regolament tal-Kunsill (KE) Nru 577/98 dwar l-organizzazzjoni ta’ stħarriġ ta’ kampjuni tal-forza tax-xogħol fil-Komunità fir-rigward tal-kodifikazzjoni li għandha tintuża għat-trażmissjoni ta’ data mill-2009 'il quddiem, u l-użu ta' subkampjun għall-ġbir ta’ data dwar il-varjabbli strutturali u d-definizzjoni tal-kwarti ta’ referenza
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu 1998 dwar l-organizzazzjoni ta’ stħarriġ ta’ kampjuni tal-forza tax-xogħol fil-Komunità (1), u b'mod partikolari l-Artikoli 1 u 4(3) tiegħu,
Billi:
(1)
L-Artikolu 1 tar-Regolament (KE) Nru 577/98 jirrikjedi li, fil-każ ta’ stħarriġ kontinwu, titfassal lista tal-ġimgħat li jikkostitwixxu l-kwarti (perjodi ta’ tliet xhur) ta’ referenza għall-istħarriġ.
(2)
Skond l-Artikolu 4(3) tar-Regolament (KE) Nru 577/98, jinħtieġu miżuri ta' implimentazzjoni sabiex tiġi definita l-kodifikazzjoni tal-varjabbli li għandhom jintużaw għat-trażmissjoni tad-data.
(3)
Skond l-Artikolu 4(4) tar-Regolament (KE) Nru 577/98 tista' tiġi identifikata lista ta' varjabbli, minn issa 'l quddiem imsejħa varjabbli strutturali, minn fost il-karatteristiċi ta' l-istħarriġ li jeħtieġu jitkejlu biss bħala medji annwali b'referenza għal 52 ġimgħa milli bħala medji ta' kull kwart. Għalhekk, għandhom jiġu stipulati l-kundizzjonijiet għall-użu ta' subkampjun għall-ġbir tad-data dwar il-varjabbli strutturali.
(4)
Minħabba l-importanza tad-data dwar ix-xogħol u l-qgħad, it-totali għal dawn l-indikaturi għandhom ikunu konsistenti kemm jekk jinkisbu mis-subkampjun annwali kif ukoll jekk fuq il-bażi ta' medja annwali ta' l-erba' kampjuni sħaħ ta' kull kwart.
(5)
Minħabba l-importanza ta’ l-informazzjoni miġbura f'moduli ad hoc, din l-informazzjoni għandha tkun tista’ tintuża ma' kull varjabbli ieħor mill-istħarriġ.
(6)
Ir-Regolament (KE) Nru 577/98 kif emendat bir-Regolament (KE) Nru 1372/2007 tal-Parlament Ewropew u tal-Kunsill jagħmel obbligatorja t-trażmissjoni tal-varjabbli “pagi mill-impjieg prinċipali”. Għalhekk, il-kodifikazzjoni tal-varjabbli għandha tiġi emendata.
(7)
Ir-Regolament tal-Kummissjoni (KE) Nru 430/2005 li jimplimenta r-Regolament tal-Kunsill (KE) Nru 577/98 dwar l-organizzazzjoni ta’ stħarriġ bil-kampjuni tal-forza tax-xogħol fil-Komunità li jirrigwarda l-kodifikazzjoni li għandha tintuża għat-trażmissjoni ta' data mill-2006 ’l quddiem u l-użu ta’ subkampjun għall-ġbir ta’ data dwar il-varjabbli strutturali (2) jiddefinixxi l-kodifikazzjoni li għandha tintuża għat-trażmissjoni tad-data mill-2006 'l quddiem. Madankollu, jinħtieġ li tiġi emendata l-iskema ta’ kodiċijiet mill-2009 'l quddiem sabiex jitqiesu l-bidliet f’żewġ varjabbli (Qasam ta' l-ogħla livell ta' edukazzjoni jew taħriġ mitmuma b'suċċess, u paga fix-xahar mill-impjieg prinċipali), biex jiġu modifikati l-kolonni tat-trażmissjoni skond dan u jiġu kkoreġuti xi żbalji u nuqqasijiet tal-filtru għal varjabbli oħra. Għaldaqstant, ir-Regolament tal-Kummissjoni (KE) Nru 430/2005 għandu jitħassar b’effett mill-1 ta’ Jannar 2009.
(8)
Il-miżuri stipulati f'dan ir-Regolament huma skond l-opinjoni tal-Kumitat tal-Programm ta’ Statistika mwaqqaf bid-Deċiżjoni tal-Kunsill 89/382/KEE, Euratom (3),
ADOTTAT DAN IR-REGOLAMENT:
Artikolu 1
Varjabbli strutturali
Il-kundizzjonijiet għall-użu ta' subkampjun għall-ġbir ta’ data dwar il-varjabbli strutturali huma stipulati fl-Anness I.
Artikolu 2
Kwarti ta’ referenza
Id-definizzjoni tal-kwarti ta’ referenza li għandhom jiġu applikati mill-2009 qiegħda stipulata fl-Anness II.
Artikolu 3
Kodifikazzjoni
Il-kodiċijiet għall-varjabbli li għandhom jintużaw għat-trażmissjoni tad-data mill-2009 'il quddiem huma stipulati fl-Anness III.
Artikolu 4
Revoka
Ir-Regolament (KE) Nru 430/2005 għandu jiġi revokat b'effett mill-1 ta’ Jannar 2009.
Artikolu 5
Id-dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Jannar 2009.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, 25 ta’ April 2008.